Flere asylansøgere skal stoppe op i Danmark eller Tyskland. For her er flygtningesituationen ikke lige så presset, som den er i Sverige.

Det viser et 4 siders notat, som den svenske udlændingemyndighed Migrationsverket har offentliggjort.

Dokumentet skulle ifølge den svenske avis Dagens Nyheter være sendt fra Migrationsverket til det svenske justitsministerium.

Det er generaldirektør for Migrationsverket Anders Danielson, der har skrevet notatet, hvor han først beskriver den svenske flygtningesituation og efterfølgende opremser syv grunde til, hvorfor den svenske regering bør indføre grænsekontrol.

I notatet fremgår det blandt andet, at den svenske grænsekontrol kan få asylansøgere til at vælge et andet land end Sverige, for eksempel Danmark, hvor flygtningesituationen ifølge notatet ikke er lige så akut.

- Hvis Sverige får grænsekontrol, må man konkret tage stilling til, om man vil søge asyl i Sverige eller måske vil blive i Tyskland eller søge asyl i Danmark, hvor modtagelsesforholdene ikke er lige så pressede, skriver det svenske justitsministerium i notatet.

Migrationsverken har også andre argumenter for grænsekontrollen. Blandt andet at øge registreringen af asylansøgere, at få en bedre modtagelse af flygtninge og genopretning af Dublin-forordningen.

Man kan se indførelsen af grænsekontrol som et forsøg på at genoprette Dublin-forordningen, skriver Anders Danielson i rapporten.